In nomine Patris et Filii et Spiritus Sancti, amen. Ego Hugo de Burgundia, dominus Montis Regalis, sanus mente et corpore per Dei gratiam, cogitans de supremis et de periculis que casualiter et frequenter eveniunt et evenire possunt, nolens decedere intestatus, meum testamentum seu meam ultimam voluntatem facio et ordino in hunc modum. In primis, filiam meam Beatricem, in pupillari etate constitutam, et illum vel illam que[m] vel quos Marguereta, uxor mea, gestans in utero, unum vel plures pepererit, in omnibus bonis meis pro equalibus portionibus heredes meos instituo, et ipsos ad invicem substituo; quod si nullum vel abortivum pepererit, dicta filia mea Beatrix mihi heres in solidum existat. Et si dicta uxor mea pariat filium, volo quod ipse percipiat et precipue capiat et prehabeat in bonis meis ea que filius percipere et prehabere potest et debet in bonis parentum, secundum usus et consuetudinem Burgondie. Si vero dicta Beatrix, filia mea, seu ille vel illi quem vel quos dicta Margareta, uxor mea, gestans in utero, pepererit, in pupillari etate seu postquam ad annos puberes pervenerint, quod absit, decesserint, Ysabellam, Romanorum reginam, B., comitissam Marchie, et Marguaritam, dominam Allaii, uxorem domini Johannis de Cabilone, militis, sorores meas, et earumdem heredes, dicte Beatrici, filie [mee], et illi seu illis qui ex dicta uxore mea nascentur, pro equalibus porcionibus substituo. Item, do et lego pro remedio anime mee et antecessorum meorum ecclesie Beate Marie Vermantonis quadraginta solidos turonensium, singulis annis persolvendos; item, ecclesie Beate Marie Montis Regalis viginti solidos annui redditus; item, ecclesie Beate Marie Magdalene Visiliacensi viginti solidos annui redditus; ecclesie Beati Lazari Avalonensi viginti solidos annui redditus; ecclesie Beati Georgii de Insula viginti solidos turonensium annui redditus; ecclesie Beate Marie de Rubeo Monte viginti solidos annui redditus; ecclesie Beati Dyonisii de Vergeyo viginti solidos turonensium annui redditus. Hujus autem testamenti mei seu mee ultime voluntatis executores meos eligo et constituo inferius nominatos, videlicet Odonem, monachum monasterii Sancti Germani Autissiodorensis, priorem Cultis A[r]nulphi, religiosum virum fratrem G., priorem de Vaucia, et nobilem virum Johannem de Mermeyaux, dominum Ravieracensem, et discretum virum dominum Johannem de Reomo, canonicum Autissiodorensem; et rogo eos ut ipsi onus executionis hujus ultime voluntatis in se suscipiant et executioni emandent, et per ipsos seu per tres ipsorum, seu per duos, sive etiam [per] quemlibet ipsorum, clamores meos, qui justi apparuerint, emendari et pacificari volo, et debita mea omnia per manus ipsorum seu trium, sive duorum, seu alterius ipsorum reddi et solvi precipio. Pro quibus omnibus et singulis solvendis et complendis omnia bona mea in manibus dictorum executorum pono, et ipsos de ipsis bonis per presens testamentum in possessionem induco, donec premissa totaliter compleantur. Hanc autem meam ultimam voluntatem volo valere jure testamenti in scripto vel jure testamenti nuncupativi, et si non valet jure testamenti, valeat jure codicillorum vel quoquo alio jure scripto vel consuetudinario, quo melius valere poterit et debere. Hujus autem ultime mee voluntatis testes invoco inferius nominatos, videlicet fratrem Laurencium, priorem Vallis Callium, fratrem G., priorem Vallis Crescentis, fratrem Odonem Tyseyr, fratrem Hugonem, priorem de Insula, fratrem Humbertum de Chevanna, ordinis fratrum predicatorum Divionensium, fratrem Stephanum de Trecis, ordinis fratrum minorum Verziliacensium, et dominum Johannem de Brecis, militem; et eos rogo ut sigilla sua et signa una cum sigillo meo presenti testamento seu ultime voluntati apponant. Et nos, testes predicti, rogati ad hoc specialiter et vocati, sigilla nostra et signa una cum sigillo dicti Hugonis de Burgondia, domini Montis Regalis, presenti testamento apposuimus, in testimonium premissorum. Datum die in octabis Pasce, anno Domini M CC octogesimo quinto, mense aprili. Sequitur tenor littere annexate predicto testamento: Nos magister Guido, officialis curie venerabilis viri magistri Johannis, archidiaconi Avalonensis in ecclesia Eduensi, a nobili viro Hugone de Burgondia, domino Montis Regalis, testis vocatus et rogatus, sigillum predicte curie archidiaconi Avalonensis, una cum sigillo predicti domini et cum sigillo testium nominatorum, presenti testamento apposuimus, in testimonium veritatis. Datum die lune post octabas Pasce, anno Domini millesimo CCº octogesimo quinto.